AN6 Section13 Pali-Devanagri

१३. रागपेय्यालं

१४०. ‘‘रागस्स, भिक्खवे, अभिञ्‍ञाय छ धम्मा भावेतब्बा। कतमे छ? दस्सनानुत्तरियं, सवनानुत्तरियं, लाभानुत्तरियं, सिक्खानुत्तरियं, पारिचरियानुत्तरियं, अनुस्सतानुत्तरियं। रागस्स, भिक्खवे, अभिञ्‍ञाय इमे छ धम्मा भावेतब्बा’’ति।

१४१. ‘‘रागस्स, भिक्खवे, अभिञ्‍ञाय छ धम्मा भावेतब्बा। कतमे छ? बुद्धानुस्सति, धम्मानुस्सति, सङ्घानुस्सति, सीलानुस्सति, चागानुस्सति, देवतानुस्सति। रागस्स, भिक्खवे, अभिञ्‍ञाय इमे छ धम्मा भावेतब्बा’’ति।

१४२. ‘‘रागस्स, भिक्खवे, अभिञ्‍ञाय छ धम्मा भावेतब्बा। कतमे छ? अनिच्‍चसञ्‍ञा, अनिच्‍चे दुक्खसञ्‍ञा, दुक्खे अनत्तसञ्‍ञा, पहानसञ्‍ञा, विरागसञ्‍ञा, निरोधसञ्‍ञा। रागस्स, भिक्खवे, अभिञ्‍ञाय इमे छ धम्मा भावेतब्बा’’ति।

१४३-१६९. ‘‘रागस्स, भिक्खवे, परिञ्‍ञाय…पे॰… परिक्खयाय… पहानाय… खयाय… वयाय… विरागाय… निरोधाय… चागाय… पटिनिस्सग्गाय छ धम्मा भावेतब्बा’’।

१७०-६४९. ‘‘दोसस्स…पे॰… मोहस्स… कोधस्स… उपनाहस्स… मक्खस्स… पळासस्स… इस्साय… मच्छरियस्स… मायाय… साठेय्यस्स… थम्भस्स… सारम्भस्स… मानस्स… अतिमानस्स… मदस्स… पमादस्स अभिञ्‍ञाय…पे॰… परिञ्‍ञाय… परिक्खयाय… पहनाय… खयाय… वयाय… विरागाय… निरोधाय… चागाय… पटिनिस्सग्गाय इमे छ धम्मा भावेतब्बा’’ति। इदमवोच भगवा। अत्तमना ते भिक्खू भगवतो भासितं अभिनन्दुन्ति।

रागपेय्यालं निट्ठितं।

छक्‍कनिपातपाळि निट्ठिता।